**GAVEBREV**

*[Enkel versjon]*

***Denne siden er kun til informasjon og inntas ikke i det endelige gavebrevet.***

Skatteadvokatene i Danske Bank har utarbeidet en mal til enkelt gavebrev du kan benytte. Formålet med et gavebrev er å dokumentere en gaveoverdragelse eller et gavesalg, og vilkårene knyttet til gaven.

**Merk at dette er en enkel mal som kun er ment for de tilfeller hvor et pengebeløp ønskes gitt i gave. Vi anbefaler at gavebrevet du setter opp gjennomgås av egen advokat/juridisk rådgiver.**

Alle situasjoner er unike og et gavebrev må derfor skreddersys slik at det er i tråd med intensjonen. Du må derfor tilpasse dette utkastet slik at det passer til din livssituasjon, objektet som overdras og vilkårene som skal gjelde. Vi anbefaler at gavebrevet minst oppbevares av giver og mottaker av gaven for ettertiden.

## Vær oppmerksom på følgende:

* Det gjelder ingen særskilte formkrav for gavebrev, og en gave kan derfor også gis ved muntlig overlevering.
* Dersom gavebrevet omhandler flere gavemottakere, sørg for å presisere fordeling av gaven(e) mellom mottakerne
* Gavebrevet legger opp til at gaven(e) overdras «umiddelbart», det vil si per dato (og eventuelt klokkeslett) for gavebrevet. Tidspunkt for effektuering av gaven kan presiseres nærmere.
* Det kan avtales at en gave skal gå til avkortning ved framtid arvefall, og dette gavebrevet legger opp til slik avkortning. Avkortning innebærer at gavens verdi går til fradrag i arvingens arvelodd etter en nærmere fastsatt verdi. For avkortning krever arveloven av 2019 at slik betingelse ble satt da gaven ble gitt og det bør derfor inntas i gavebrevet. Det følger av arveloven at betingelse om avkortning «bør være skriftlig og gjort kjent for de andre livsarvingene». Betingelse om avkortning krever samtykke fra gavemottaker.
  + Arveloven har deklaratoriske (fravikelige) regler om avkortning og verdijustering. Utgangspunktet er at avkortingsbeløpet er lik verdien på gavetidspunktet. Malen benytter KPI for justering av avkortingsbeløpet, hvilket vi antar er hensiktsmessig for gave bestående av pengebeløp.
* Giver kan sette som betingelse at gaven og eventuelt gavens avkastning skal være mottakers særeie. Dette omtales gjerne som et særeiepåbud. Gavemottaker kan ikke oppheve eller endre et særeiepåbud med mindre det er i tråd med givers betingelse.

**GAVEBREV**

Jeg, \_\_\_\_\_\_\_\_\_\_\_\_\_\_\_ (fnr XXXXXX YYYYY), gir med umiddelbar virkning følgende gave til \_\_\_\_\_\_\_\_\_\_\_\_\_\_\_ (fnr XXXXXX YYYYY):

* Kr \_\_\_\_\_\_\_\_\_\_\_\_

Gaven, inklusiv fremtidig avkastning, skal være mottakers særeie. Dette gjelder tilsvarende dersom gaven og avkastningen erstattes med et annet formuesobjekt. Dette påbudet kan ikke endres uten mitt skriftlige samtykke.

Som betingelse for gaven er at den kommer til avkortning i det endelige arveoppgjøret etter meg. At det skal skje en avkortning i det endelige arveoppgjøret aksepteres av mottaker ved signatur på dette gavebrev. Gavens verdi skal justeres årlig iht. konsumprisindeks fra året etter at gaven er gitt og frem til året før endelig arveoppgjør finner sted.

### **Ved overføring til mindreårige**

Gaven og avkastningen skal ikke forvaltes av vergemålsmyndighetene (Statsforvalteren). Vergemålslovens bestemmelser om tilsyn og regnskapsplikt skal heller ikke gjelde. Gaven og avkastningen skal forvaltes av meg, eller den jeg til enhver tid utpeker, inntil mottaker fyller 25 år, eller til et tidligere tidspunkt dersom den som forvalter gaven finner dette forsvarlig.

Den som forvalter midlene avgjør til enhver tid hvor mye som eventuelt skal stilles til mottakers disposisjon, dog slik at det er mitt ønske at det vesentligste av gaven og avkastningen skal benyttes til utdannelse og/eller boligkjøp frem til mottakeren overtar rådighet over midlene.

Gavebrevet opprettes i to – 2 – originaler, én til hver av partene.

[sted], den \_\_\_\_\_\_\_\_\_\_\_\_\_\_

|  |  |  |  |
| --- | --- | --- | --- |
| Signatur giver: |  | Signatur mottaker: |  |
|  |  |  |  |
| [navn] |  | [navn] |  |